**Informatīvais ziņojums**

**par neformālās Eiropas Savienības Transporta, telekomunikāciju un enerģētikas**

**ministru padomes 2018. gada 19. aprīļa sanāksmē izskatāmajiem jautājumiem**

**I Sanāksmē izskatāmie jautājumi**

2018. gada 19. aprīlī Sofijā, Bulgārijā notiks neformālā Eiropas Savienības (turpmāk – ES) Transporta, telekomunikāciju un enerģētikas ministru padomes sanāksme, kurā norisināsies trīs darba sesijas. To laikā delegāti tiks aicināti apmainīties ar viedokļiem par energoefektivitātes direktīvu, atjaunojamo energoresursu (AER) izmantošanas veicināšanas direktīvu, Enerģētikas savienības pārvaldības regulu, kā arī Eiropas regulatoru sadarbības aģentūras (*Agency for the Cooperation of Energy Regulators – ACER*) regulu. Diskusijas mērķis ir sniegt vadlīnijas turpmākām sarunām par priekšlikumu pakotni “Tīra enerģija visiem Eiropas savienības iedzīvotājiem”.

Trīs darba sesiju ietvaros tiks izskatīti šādi Ekonomikas ministrijas (turpmāk – EM) kompetencē esoši jautājumi:

1. **Diskusija Nr. 1 “Ātri rezultāti dekarbonizācijai Eiropā”**

Eiropas Savienībā 80% siltumnīcefekta gāzu (SEG) emisiju rodas enerģētikas, tostarp transporta, sektorā. Bulgārijas prezidentūra diskusiju dokumentā īpaši izceļ AER un energoefektivitātes svarīgo lomu. Laika periods starp 2020. un 2030. gadu būs izšķiroši svarīgs ES centieniem SEG emisiju samazināšanā, kā arī ES būs nozīmīga loma AER un energoefektivitātes pasākumu īstenošanā un piemēra rādīšanā citām pasaules valstīm.

Eiropadome nesenajā sanāksmē, kas norisinājās 2018.gada 22 martā, lūdza Komisiju līdz 2019. gada pirmajam ceturksnim nākt klajā ar ES priekšlikumu Parīzes nolīgumā paredzētajai siltumnīcefekta gāzu emisiju ilgtermiņa mazināšanas stratēģijai, ņemot vērā nacionālos plānus. AER un energoefektivitātes mērķi ir savstarpēji pastiprinoši, un tie ir jāaplūko visaptverošā veidā, ņemot vērā gan potenciālos, gan arī objektīvos apstākļus, kas saistīti ar ambīciju līmeni.

Pirmās darba sesijas ietvaros Bulgārijas prezidentūra vēlas rosināt politiskas debates un saņemt politiskas vadlīnijas gaidāmajām sarunām ar Eiropas Parlamentu. Šīs vadlīnijas ir nepieciešamas, jo galīgais kompromiss attiecībā uz AER un energoefektivitāti prasīs Padomei spert tālāku soli, parādot lielāku elastīgumu Parlamenta priekšlikumiem, kas var veicināt Enerģētikas savienības vispārēju mērķu sasniegšanu.

## Bulgārijas prezidentūra vēlas izvirzīt diskusijai un politikas debatēm sekojošus jautājumus:

***1) Kā 2030. gada mērķi atjaunojamās enerģijas un energoefektivitātes jomā var līdzsvarotā, saskaņotā un rentablā veidā ievērot klimata prasības un starptautiskās saistības, kā arī ES politikas mērķus attiecībā uz globāla līdera lomu abās jomās? Šajā pašā kontekstā – kādi mērķi ir vispiemērotākie?***

**Latvijas nostāja:**

Latvija piekrīt, ka ES starptautisko klimata mērķu sasniegšanai ir nosakāmi ES līmeņa mērķi AER un energoefektivitātes jomā. Šajā kontekstā, izvirzot ambiciozus mērķus, jāņem vērā atšķirīgo jomu specifika un iespējas pietiekami precīzi paredzēt dažādu pasākumu ietekmi uz dalībvalstīm izvirzīto mērķu sasniegšanu. Latvija uzsver, ka izvirzītajiem mērķiem un sekojoši ieviestajiem pasākumiem jābūt samērīgiem ar sabiedrības spēju segt radušās izmaksas, kā arī jāņem vērā valstu līdz šim sasniegtais.

Latvija uzskata, ka klimata mērķu īstenošanā pilnībā jānodrošina dalībvalstu iespējas noteikt savu energoresursu struktūru un īstenot izmaksu efektīvus pasākumus, kā arī jābūt skaidriem pasākumu īstenošanas finansēšanas avotiem pēc 2020. gada, tai skaitā ietverot ES fondu pieejamību.

Tāpēc Latvija atbalsta tikai nesaistošus nacionālos mērķus AER un energoefektivitātē. Tajā pašā laikā Latvija piekrīt, ka nacionālajam AER mērķim periodā pēc 2020.gada jābūt vismaz līdzvērtīgam 2020.gada mērķim.

Attiecībā uz AER, saistošs ES līmeņa mērķis varētu veicināt atjaunojamo resursu plašāku izmantošanu un veicinātu investīciju stabilitāti. Tomēr Latvijas ieskatā ES AER mērķis nebūtu nosakāms augstāks par 27%, par ko 2014.gadā vienojās Eiropadome un par ko 2018.gada decembrī tika panākta vienošanās ES Enerģētikas ministru padomē. Latvijas ieskatā tādas pazīmes, kā tehnoloģiju attīstība un sekojošu izmaksu samazināšanās atjaunojamās enerģijas projektu realizācijā, kā arī augošā sabiedrības interese par klimata jautājumiem un attiecīgi pieaugoša vēlme fosilo enerģiju savā patēriņā pamazām aizstāt ar atjaunojamo enerģiju, liecina, ka atjaunojamās enerģijas īpatsvars turpinās augt.

Svarīgi, ka atjaunojamās enerģijas tirgus turpina attīstīties ar arvien mazāku valsts atbalsta ieguldījumu, kas palīdzēs nozarei palikt arvien konkurētspējīgākai kopējā enerģijas tirgū. Šī mērķa sasniegšanu var veicināt arī tā sauktie “*soft measures*”, kas atvieglo AER projektu realizācijas nosacījumus, kas jau ir ietverti AER direktīvas pārskata priekšlikumā un ir atzīstami novērtējami.

Uzskatām, ka klimata pārmaiņu mazināšanai izšķirošs ir saistošs ES kopējais AER mērķis. Savukārt, lai nodrošinātu energoefektivitātes mērķa horizontālo un papildinošo raksturu, ir ļoti svarīgi to īstenot elastīgā un izmaksu efektīvā veidā, tāpēc svarīgi saglabāt pieeju par energoefektivitātes mērķa ES līmenī nesaistošumu[[1]](#footnote-1). Latvijai kopumā nav pieņemams obligātā galapatēriņa ietaupījuma kumulatīvā apjoma būtisks pieaugums 2021.–2030. gada periodā. Vienlaikus, lai nodrošinātu ES kopējo mērķu sasniegšanu, ir nepieciešams radīt pozitīvi stimulējošos ilgtermiņa risinājumus energoefektivitātes pasākumu veikšanai, jo īpaši tas attiecas uz finanšu resursu pieejamību.

***2) Kā mēs varam nodrošināt to, ka gala patēriņa nozares (piemēram, siltumapgāde un aukstumapgāde, transports) veicina nepieciešamo apjomu un ātrumu atjaunojamās enerģijas izmantošanai un energoefektivitātes uzlabošanai?***

**Latvijas nostāja:**

Nosakot mērķus transporta jomā, svarīgi ņemt vērā, ka iespējas straujai pārejai uz moderno biodegvielu izmantošanu var būt ievērojami atšķirīgas dažādos reģionos, ņemot vērā dažādo izejvielu pieejamību šādu degvielu ražošanai. Reģionos, kas no izejvielu un tehnoloģiju viedokļa nav gatavi moderno biodegvielu ražošanai, iedzīvotāji nesamērīgi pārmaksā, ja tiek noteikti pārāk ambiciozi moderno biodegvielu mērķi. Jāņem vērā, ka šādi reģioni lielākoties ir arī tie, kur iedzīvotāju maksātspēja ir zemāka. Tāpēc Latvija nevar atbalstīt ambiciozākus mērķus transporta jomā, kā tie, par kuriem tika panākta vienošanās ES Enerģētikas ministru 18.decembra padomē[[2]](#footnote-2) un aicina Bulgārijas prezidentūru stingri pie tās pieturēties, argumentēti pamatojot ar apstākļiem par AER veicināšanu transporta jomā.

Tāpat svarīgi saglabāt ES Padomes vispārējā pieejā iekļauto principu, ka pienākums AER īpatsvara kāpināšanai ir nosakāms degvielas piegādātājiem. Jāņem arī vērā, ka AER jautājumus transporta jomā nevar atrisināt tikai ar AER direktīvas pārskatu un ir apsverams jautājums par jaunu degvielas standartu ieviešanu ar obligātu biodegvielu piejaukumu. Šie nosacījumi radītu stabilitāti un paredzamību investīcijām biodegvielu ražošanas nozarē. Tāpat jāpievēršas iekšējā tirgus konkurences nosacījumiem, kas pašlaik ierobežo iespējas pietiekamā apmērā atbalstīt biodegvielas salīdzinājumā ar fosilajām degvielām. Ņemot vērā nepieciešamo tehnoloģiju attīstību un lielos kapitālieguldījumus moderno biodegvielu ražotņu izveidei un attīstībai, nepieciešams apsvērt iespējas šim jautājumam nākamajā plānošanas periodā novirzīt ES līdzfinansējumu.

Latvija saskata potenciālu AER īpatsvaru veicināt ar elektromobilitātes pasākumiem. Tomēr šis jautājums ir skatāms kontekstā ar elektroenerģijas izmaksām un atbalstu elektroenerģijas ražošanai no AER, kā arī šī jautājuma kontekstā nepieciešams apsvērt iespējas nākamajā ES budžeta plānošanas periodā novirzīt papildu līdzekļus infrastruktūras izveidei, īpaši reģionos, kur progress šajā jomā ir bijis ierobežots.

 Latvijā siltumapgādes sektors ir izmaksu efektīvākais sektors, kurā veicināt pāreju uz AER, tāpēc ir atbalstāma ambiciozāka ES līmeņa pieeja, nosakot mērķus šajā sektorā. Vienlaikus, ņemot vērā, ka 2016.gadā vidējais AER īpatsvars ES līmenī siltumapgādes un aukstumapgādes sektorā bija tikai 19,1 %, jāņem vērā arī to valstu paveiktais, kur šis īpatsvars ir īpaši augsts, nenosakot nesamērīgus AER īpatsvara pieauguma mērķus. Šajā kontekstā jāņem arī vērā, ka lielākais progress AER īpatsvara pieaugumā šajā sektorā var tikt panākts līdz 2020.gadam, kā arī valstīs ar augstu AER īpatsvaru siltumapgādes sektorā energoefektivitātes pasākumu ieviešana var rezultēties ar lēnāku AER īpatsvara pieaugumu.

 Šajā kontekstā Latvija nevar arī atbalstīt t.s. pārpalikumu siltuma iekļaušanu AER mērķī siltumapgādes un aukstumapgādes sektorā, kas mazinātu faktisko AER ambīciju līmeni gan šajā sektorā, gan visās nozarēs kopumā. Tomēr, ja pārpalikuma siltuma ieskaite AER mērķī būs atļauta, valstīm, kurām saskaņā ar energoefektivitātes direktīvu ir veikts izvērtējums par pārpalikuma siltuma izmantošanas zemo izmaksu efektivitāti un sekojoši nav noteiktas prasības šajā jomā, jādod iespēja šādu uzskaiti neveikt, lai netiktu kropļota informācija par AER progresu siltumapgādes sektorā.

 Latvija līdz šim ir aktīvi izmantojusi ES līdzfinansējumu siltumapgādes sektorā, veicot lielus ieguldījums centralizētās siltumapgādes sistēmu energoefektivitātē un pārejā uz AER. Latvijas ieskatā arī nākošajā ES budžeta plānošanas periodā līdzfinansējuma pieejamība siltumapgādes sektorā veicinātu enerģētikas un klimata mērķu sasniegšanu.

1. **Diskusija Nr. 2 “Integrēta pārvaldība ilgtspējīgai Enerģētikas Savienībai”**

Pirmās trīspusējās sarunas par Enerģētikas savienības pārvaldības regulu notika 2018. gada 21. februārī, kad tika identificēti galvenie politiskie elementi. Vairākas sekojošas neoficiālas tehniskas trialoga sanāksmes ļāva precizēt un identificēt jomas, kurās nepieciešama tehniskā konverģence starp likumdevējiem, lai atvieglotu otrā trialoga norisi 26. aprīlī.

Pirmajos Eiropadomes 2018. gada 22. marta secinājumos bija pausts aicinājums veicināt Enerģētikas savienības darbību pirms pašreizējā likumdošanas cikla beigām, tādēļ ir būtiski noteikt jomas, kurās starp Padomi un Eiropas Parlamentu var rast konstruktīvus kompromisus. Galvenie aspekti, kas ministriem ir jāapsver, lai panāktu politisku vienošanos:

* Integrētu nacionālo enerģētikas un klimata plānu darbības joma un laika grafiks, kā arī to integrēta ziņošana;

Integrēti nacionālie enerģētikas un klimata plāni sniedz ilgtermiņa redzējumu par ES dalībvalstu politikas mērķiem (tostarp atbalsta pasākumiem).

Ir nepieciešams rast kompromisu attiecībā uz Enerģētikas savienības piecu dimensiju konsekventu iekļaušanu plānos un progresa ziņojumos, kā arī Parlamenta iesniegtās papildu ziņošanas prasības, tostarp attiecībā uz energoefektivitāti un enerģētisko nabadzību, kā arī grafiku melnraksta un galīgā plāna iesniegšanai. Eiropadomes 2018. gada 22. marta secinājumos tika iekļauts aicinājums Komisijai iesniegt priekšlikumus par ilgtermiņa SEG emisiju samazinājumu, ņemot vērā nacionālos plānus.

* Atkārtots process, tostarp reģionāla sadarbība;

Ierosinātā Pārvaldības regula paredzēja atkārtotu procesu, lai nodrošinātu, ka tiek sasniegti Enerģētikas savienības mērķi, sniedzot dalībvalstīm prerogatīvu lemt par to ieguldījumu Enerģētikas savienības mērķu sasniegšanā, kam seko Komisijas novērtējums par mērķu līmeni nacionālajos plānos, un, ja nepieciešams, Komisijas ieteikumi par iespējamām nepilnībām.

* Plāna nepilnību novēršanas mehānisms attiecībā uz atjaunojamās enerģijas ieguldījumiem un energoefektivitāti.

Pārvaldības priekšlikuma pamatā ir specifiski AER un energoefektivitātes trūkumu novēršanas mehānismi, kas nosaka veidu, kā sasniegt ES dalībvalstu kopīgi izvirzītos mērķus līdz 2030. gadam.

Otrās diskusijas ietvaros Bulgārijas prezidentūra vēlas uzsākt politiskās debates un saņemt politiskas vadlīnijas gaidāmajām sarunām ar Eiropas Parlamentu. Šīs vadlīnijas ir nepieciešamas, jo galīgais kompromiss par Pārvaldību prasītu Padomei spert tālāku soli no vispārējās pieejas, tādā veidā parādot lielāku elastīgumu Parlamentam, kas patiešām varētu veicināt Enerģētikas savienības vispārējo mērķu sasniegšanu.

Otrajai darba sesijai Bulgārijas prezidentūra ir izvirzījusi šādus jautājumus:

***1) Kāds objektīvs, pārredzams un prognozējams mehānisms būtu jāizvēlas, lai efektīvi novērstu jebkādu plaisu atjaunojamās enerģijas jomā?***

**Latvijas nostāja:**

Latvija uzskata, ka ambīciju trūkuma novēršanas mehānismam jānodrošina, ka netiek uzliktas nesamērīgas prasības tām valstīm, kas jau šobrīd ir daudz sasniegušas AER izmantošanā. Latvija stingri iebilst formulu iekļaušanai AER direktīvas un Pārvaldības regulas tekstā, kas pēc ambīciju trūkuma konstatēšanas tiktu izmantotas saistošu AER mērķu noteikšanai dalībvalstīm. Šajā kontekstā svarīgi, ka dalībvalstīm primāri tiek radīti motivējoši un stimulējoši apstākļi AER mērķu sasniegšanai.

***2) Cik lielā mērā dalībvalstis ir gatavas pieņemt indikatīvu nelineāru trajektoriju attiecībā uz atjaunojamās enerģijas avotu īpatsvaru bruto enerģijas galapatēriņā ar sekojošiem atskaites punktiem: līdz 2022. gadam – vismaz 20%; līdz 2025. gadam – vismaz 45%; līdz 2027. gadam – vismaz 70%?***

**Latvijas nostāja:**

Latvija neatbalsta AER mērķa trajektorijas pirmā atskaites punkta pārcelšanu no 2023. uz 2022. gadu, jo ieviesto politiku un veikto pasākumu efekts vēl neparādīsies pilnā mērā. Taču kompromisa vārdā varam piekrist PRES priekšlikumam, nosakot zemāku atskaites vērtību. Attiecībā uz atskaites vērtību 2022.gadā maksimālais līmenis, ko Latvija var atbalstīt, ir 16%.

**3. Diskusija Nr. 3 “Turpmākā rīcība attiecībā uz ACER regulu”**

Lai gan tiek plaši atbalstīta lielākā daļa ierosināto izmaiņu ACER regulā, līdz šim nav panākta vienošanās par diviem galvenajiem jautājumiem, kas nosaka pilnvaru līdzsvaru starp nacionālajām iestādēm un ACER:

* Stingrāks šķīrējtiesas kompetenču ierobežojums

Dažas ES dalībvalstis apgalvo, ka ir nepieciešams noteikt labāku kompetenču sadalījumu ACER regulā, ierosinot samazināt ACER šķīrējtiesas kompetenci saskaņā ar Trešo enerģētikas pakotni (t.i., lēmumi par konfliktiem starp diviem vai vairākiem regulatoriem). Uz šo nostāju nav attiecināmas citas dalībvalstis, kas vēlas saglabāt pašreizējo ACER šķīrējtiesas kompetenci, apgalvojot, ka tā nav nevajadzīgi jāierobežo salīdzinājumā ar *status quo*, ņemot vērā enerģētikas regulējuma dinamisko attīstību.

* *Director Drafting* (direktora priekšlikumi)

Dažas valstis uzskata, ka direktora tiesības izstrādāt ACER aktus būtu jāpārceļ uz Regulatoru padomi, lai tiktu labāk atspoguļota nacionālo regulatoru loma ACER.

Trešās darba sesijas ietvaros Bulgārijas prezidentūra vēlas uzsākt politiskas debates un saņemt politiskas vadlīnijas, lai sasniegtu vispārēju pieeju. Ir svarīgi izlemt, vai prezidentūras ierosinātais teksts ir pamats kompromisa meklēšanai tehniskā līmenī. Savukārt, ja tā nav, kas varētu būt šīs vienošanās pamatā. Šīs diskusijas ietvaros ir izvirzīti sekojoši jautājumi:

1. *Vai ACER šķīrējtiesas kompetencei būtu jāaprobežojas ar pašlaik spēkā esošajiem tiesību aktiem, vai arī ACER būtu jāaptver vispārēja kompetence pārrobežu jautājumos iekšējā enerģētikas tirgus tiesību aktu (esošo un turpmāko) robežās?*
2. *Kādai jābūt Regulatoru padomes lomai, ierosinot grozījumus visiem dokumentiem, kuros ir atzinumi, ieteikumi un lēmumi?*

**Latvijas nostāja:**

Līdzšinējo konsultāciju un diskusiju laikā no iesaistītajām pusēm, tostarp Sabiedrisko Pakalpojumu Regulēšanas komisijas un elektroapgādes infrastruktūras operatoriem, kuru darbības nodrošināšanai ir nozīmīga pārrobežu sadarbība, nav saņemta informācija par nepieciešamību vai būtiskiem apsvērumiem samazināt ACER šķīrējtiesas kompetenci, kā arī par nepieciešamību to mainīt, attiecinot tikai uz lēmumiem starp diviem un vairākiem regulatoriem, tāpēc Latvijas vērtējumā, atzinumi par ierosinājumiem jāsagatavo, uzklausot plašāku ierosinājumu iesniedzēju paskaidrojumus un konsultējoties ar citām iesaistītajām pusēm.

Jautājumā par Regulatoru padomes lomu, Latvija atbalsta viedokli, ka Regulatoru padomei jābūt tiesīgai papildināt ACER Direktora iesniegtos priekšlikumus un ierosinājumus. Tāpat ACER direktoram ir nosakāms pienākums pamatot tā iesniegtos priekšlikumus, kuri atšķiras no Regulatoru padomes ierosinātajiem. Vienlaikus, Latvijas vērtējumā nav pieņemama situācija, ka Regulatoru padomei ir gala lēmuma tiesības, sagatavojot institūcijas lēmumus un ierosinājumus, jo tas var negatīvi ietekmēt ACER neatkarību.

**II Latvijas delegācija**

Delegācijas vadītājs: **A. Ašeradens**, Ministru prezidenta biedrs, ekonomikas ministrs

Delegācijas dalībnieki: **E. Eglītis**, Ekonomikas ministrijas valsts sekretārs

 **L. Dreijalte,** Ekonomikas ministrijas Ilgtspējīgas enerģētikas departamenta vecākā eksperte

**I. Iļjina**,Ekonomikas ministrijas nozares padomniece, Latvijas Republikas Pastāvīgā pārstāvniecība Eiropas Savienībā

Ministru prezidenta biedrs,

ekonomikas ministrs A . Ašeradens

Valsts sekretārs E. Eglītis

2194

17.04.2018.

I.Kaproviča, 67013192

Inese.Karpoviča@em.gov.lv

A.Apaņuks, 67013009

Andrejs.Apanuks@em.gov.lv

1. *Pozīcija Nr. 2 “Priekšlikums Eiropas Padomes un Parlamenta Direktīvai, ar ko groza Direktīvu 2012/27/ES par energoefektivitāti” (MK 20.06.2017. prot.Nr.31,45.§, TA-1326-IP)* [↑](#footnote-ref-1)
2. *ES Enerģētikas ministru 2017.gada 18. decembra padomes sanāksmē tika panākta vienošanās, ka dalībvalstīm jāuzliek tādi pienākumi degvielas tirgotājiem, lai 2030.gadā valsts varētu sasniegt 14% AER īpatsvaru transportā. Dalībvalstīm arī jānodrošina, ka 2025.gadā no kopējā AER īpatsvara transporta sektorā 1% jāveido t.s. moderno biodegvielu patēriņam, tam pieaugot līdz 3% 2030.gadā. Vienošanās laikā tika nolemts saglabāt 7% pirmās paaudzes biodegvielu ierobežojumu, kā arī saglabāt reizinātājus elektroenerģijai, kuru ieskaita transporta mērķa izpildē un dalībvalstis var izvēlēties vai piemērot dubulto uzskaiti t.s. modernajām biodegvielām.*  [↑](#footnote-ref-2)